*Proiect*

**GUVERNUL REPUBLICII MOLDOVA**

**HOTĂRÎRE** nr.\_\_\_

din\_\_\_\_\_\_\_\_\_\_\_\_\_\_\_\_2024

**pentru aprobarea Regulamentului cu privire la**

**procedura de emitere a certificatului de**

**urbanism pentru proiectare și a autorizației**

**de construire/desființare pentru lucrările**

**de utilitate publică de interes național**

**-------------------------------------------------------------------------**

În temeiul art.107 alin. (9) și art.156 alin. (5) din Codul Urbanismului și Construcțiilor nr.434/2023 (Monitorul Oficial al Republicii Moldova, 2024, nr. 41-44, art. 61), Guvernul HOTĂRĂȘTE:

1. Se aprobă Regulamentul cu privire la procedura de emitere a certificatului de urbanism pentru proiectare și autorizației de construire/desființare pentru lucrările de utilitate publică de interes național (se anexează).
2. Prezenta hotărâre intră în vigoare la data de 30 ianuarie 2025.

Prim-ministru Dorin RECEAN

Contrasemnează:

Ministrul infrastructurii şi dezvoltării regionale Andrei SPÎNU

Aprobat

prin Hotărârea Guvernului nr.

din \_\_\_\_\_\_\_\_\_\_\_\_\_\_ 2024

**REGULAMENT**

**cu privire la procedura de emitere a certificatului de**

**urbanism pentru proiectare și a autorizației**

**de construire/desființare pentru lucrările**

 **de utilitate publică de interes național**

**Capitolul I**

**DISPOZIȚII GENERALE**

1. Prezentul Regulament stabilește modul de autorizare a lucrărilor de proiectare, executare sau desființare a construcțiilor și amenajărilor declarate lucrări de utilitate publică de interes național.
2. Declararea utilității publice pentru lucrările de interes național se efectuează în conformitate cu Legea nr.488/1999 exproprierii pentru cauză de utilitate publică.
3. Solicitantul actelor permisive pentru lucrările de utilitate publică de interes național în sensul prezentului regulament este reprezentantul statului, care acționează din numele acestuia.

 **Capitolul II**

**EMITEREA CERTIFICATULUI DE URBANISM PENTRU PROIECTARE**

**PENTRU LUCRĂRILE DE UTILITATE PUBLICĂ DE INTERES NAȚIONAL**

**4.** Beneficiarul/investitorul obiectului pentru care sânt declarate lucrări de utilitate publică de interes național depune cererea (conform Anexei nr.2 din Codul Urbanismului și Construcțiilor nr.434/2023) privind obținerea certificatului de urbanism pentru proiectare la adresa Instituției Publice Oficiul Amenajarea Teritoriului, Urbanism, Construcții (în continuare - *IP OATUCL*) prin intermediul Sistemului informațional automatizat de gestionare și eliberare a actelor permisive (în continuare - SIA GEAP) sau pe suport de hârtie, cu anexarea următoarelor acte:

1) avizul pozitiv al organului central de specialitate responsabil de domeniul patrimoniului cultural – în cazul lucrărilor de reparație, conservare, restaurare, reabilitare a monumentelor istorice incluse în Registrul monumentelor Republicii Moldova ocrotite de stat, precum și în cazul execuției construcțiilor noi pe terenurile și în zonele de protecție ale acestora. La emiterea avizului se va lua în calcul dacă importanța lucrărilor de construcții prevalează asupra impactului asupra patrimoniului cultural;

2) acordul de mediu emis în rezultatul evaluării impactului asupra mediului – pentru activitățile planificate prevăzute în anexa nr. 1 la Legea nr. 86/2014 privind evaluarea impactului asupra mediului sau pentru lucrările pentru care este stabilită necesitatea efectuării evaluării impactului asupra mediului conform anexei nr. 2 la legea menționată.

La emiterea acordului de mediu se va lua în calcul dacă importanța lucrărilor de construcție prevalează asupra impactul asupra mediului;

3) raportul de expertiză tehnică, elaborat de către experți tehnici atestați – în cazul lucrărilor de reconstrucție, restaurare, modificare sau consolidare a construcției sau, după caz, a încăperilor acesteia.

**5.** IP OATUCL, în termen de 2 zile lucrătoare de la data înregistrării cererii, expediază în adresa autorităților publice locale, pe al căror teritoriu sânt declarate lucrările de utilitate publică de interes național, un demers cu solicitarea elaborării şi eliberării avizului, care va conține următoarele date:

a) amplasarea terenului în intravilan sau în extravilan;

b) informația din documentația de urbanism şi de amenajare a teritoriului sau din regulamentele aferente acesteia, care instituie un regim special asupra imobilului/terenului (zone protejate, interdicții temporare sau definitive de construire, zone declarate de interes public, monumente de arhitectură).

**6.** Autoritățile publice locale pe al căror teritoriu sânt declarate lucrările de utilitate publică de interes național elaborează şi eliberează Oficiului, în termen de 20 de zile lucrătoare, avizul conform anexei nr.1 la prezentul Regulament, cu anexarea următoarelor acte:

1) planul de amplasare a imobilului/terenului, cu indicarea dimensiunilor/hotarelor acestuia;

2) avizul emis de autoritatea competentă în domeniul sănătății publice;

3) avizul de acordare a terenului pentru amplasarea, proiectarea obiectelor ca rezultat al participării în comisii la alegerea loturilor;

4) avizul emis de către organul supravegherii de stat a măsurilor contra incendiilor;

5) avizul (prescripția tehnică) administratorului drumului – în cazul execuției construcției în zona de protecție a drumului public;

6) avizul eliberat de către structurile specializate din cadrul Ministerului Apărării, al Ministerului Afacerilor Interne și al Serviciului de Informații și Securitate – pentru construcțiile executate pe terenurile cu destinație specială, și avizul eliberat de autoritatea administrativă de implementare și realizare a politicilor în domeniul aviației civile,  în conformitate cu prevederile Codului aerian.

**7.** Se interzice includerea în certificatul de urbanism a cerințelor de prezentare a unor avize emise de subdiviziunile și entitățile subordonate emitentului.

**8.** La perfectarea avizelor menționate în pct.6, solicitantul prezintă autorităților responsabile de emiterea avizelor respective documentele tehnice stabilite de legislația în domeniul respective.

**9**. Certificatul de urbanism pentru proiectare se emite gratuit, în termen de 30 zile, prin intermediul SIA GEAP și doar la cererea solicitantului pe suport de hârtie, în 2 exemplare, conform anexei nr.2 la prezentul Regulament, pentru:

1) solicitant;

2) arhiva emitentului.

**10.** Nu se admite efectuarea modificărilor și corectărilor în certificatul de urbanism pentru proiectare, în caz contrar acesta se consideră nul.

**11.** Certificatul de urbanism pentru proiectare care nu este emis prin intermediul SIA GEAP este nul.

**12.** Actul privind refuzul de eliberare sau privind suspendarea eliberării certificatului de urbanism pentru proiectare se remite solicitantului în formă electronică prin intermediul SIA GEAP și, doar la cererea solicitantului, pe suport de hârtie, în termen de 30 de zile de la data recepționării cererii de eliberare a certificatului de urbanism pentru proiectare, în care se expun motivele argumentate cu referințe exprese la normele care au servit drept temei pentru refuz sau suspendare.

**13.** În cazul depășirii perioadei stabilite de lege pentru emiterea certificatului de urbanism pentru proiectare, după expirarea termenului prevăzut pentru emiterea acestuia, solicitantul expediază, prin poștă cu scrisoare recomandată, în adresa Centrului Național Anticorupție și a Inspectoratului Național pentru Supraveghere Tehnică, o notificare în care declară, pe propria răspundere, faptul că  nu a primit, în termenul legal, de la IP OATUCL, certificatul de urbanism pentru proiectare solicitat și nici refuzul oficial de eliberare a acestuia, precum și că termenul de eliberare nu a fost suspendat sau suspendarea este ori a devenit nulă.

**14.** Termenul de valabilitate al certificatului de urbanism pentru proiectare este echivalent cu perioada elaborării documentației de proiect, dar nu poate depăși 36 de luni de la data emiterii și se consideră consumat la emiterea autorizației de construire.

**Capitolul III**

**EMITEREA AUTORIZAȚIEI DE CONSTRUIRE/DESFIINȚARE**

**PENTRU LUCRĂRILE DE UTILITATE PUBLICĂ DE INTERES NAȚIONAL**

**15.** Autorizațiile de construire și cele de desființare aferente lucrărilor declarate de utilitate publică de interes național se emit de către IP OATUCL.

**16.** Condițiile de eliberare a autorizației de construire pentru lucrările de utilitate publică de interes național, se realizează conform următoarelor etape:

1)Beneficiarul/investitorul obiectului pentru care sânt declarate lucrări de utilitate publică de interes național depune cererea (conform Anexei nr.5 din Codul Urbanismului și Construcțiilor nr.434/2023) prin intermediul SIA GEAP privind obținerea autorizației de construire în adresa IP OATUCL, cu anexarea următoarelor documente:

a) certificatul de urbanism pentru proiectare, în cazul documentației de urbanism cu vechimea mai mare de 10 ani;

b) extrasul din documentația de proiect în volum de: memoriu explicativ, plan general (plan de situaţie, plan trasare), fațade și soluții cromatice (exceptând lucrările de construcții la infrastructura tehnico-edilitară), proiect de organizare a executării lucrărilor de construcție;

c)  raportul pozitiv de verificare a documentației de proiect;

d) avizul organului central de specialitate responsabil de domeniul patrimoniului cultural, emis în conformitate cu prevederile legislației din domeniul patrimoniului cultural – în cazul intervențiilor în timp asupra monumentelor istorice și al lucrărilor de construcții executate în zona de protecție a acestora. În cazul în care avizul organului respectiv prevede anumite cerințe, acestea se respectă, în mod obligatoriu, la emiterea autorizației de construire;

e) acordul scris al operatorilor de sistem ai obiectivelor de infrastructură tehnicoedilitară – în cazul în care sunt prevăzute lucrări de construcții în zona de protecție a acestora;

f) avizul (autorizația de amplasare) emis în conformitate cu Legea drumurilor nr. 509/1995 – în cazul solicitării autorizării construcțiilor în zona drumului public și/sau în zonele de protecție ale acestuia;

g) avizul Ministerului Apărării, emis în conformitate cu prevederile legislației în domeniul apărării naționale – în cazul execuției lucrărilor de construcții, al amplasării de construcții, echipamente și instalații în apropierea terenurilor sau construcțiilor speciale destinate necesităților de securitate și asigurării apărării naționale sau în apropierea zonelor de interes militar; ori avizul autorității administrative de implementare și realizare a politicilor în domeniul aviației civile, în conformitate cu prevederile Codului aerian – în cazul execuției lucrărilor de construcții, al amplasării de construcții, instalații și echipamente în apropierea zonelor supuse servituților aeronautice;

h) acordul de mediu, emis în rezultatul evaluării impactului asupra mediului efectuate în conformitate cu prevederile Legii nr. 86/2014 privind evaluarea impactului asupra mediului;

i) certificatul de descărcare de sarcină arheologică – în cazurile prevăzute de art. 6 alin. (2) și (3) din Legea nr. 218/2010 privind protejarea patrimoniului arheologic;

j) copia de pe contractul de supraveghere de autor;

k) certificatul preliminar de performanță energetică – în cazul prevăzut de Legea nr.282/2023 privind performanța energetică a clădirilor;l)acordul coproprietarilor bunului imobil, autentificat notarial; în cazul execuției drumurilor, rețelelor edilitare (inginerești), inclusiv de comunicații electronice, și a elementelor de infrastructură asociată acestor rețele – acordul titularului dreptului de proprietate sau de administrare asupra bunului imobil care urmează a fi utilizat pentru lucrările de construcții.

2) Solicitarea altor documente decât cele menționate mai sus nu se admite.

3) În cazul în care nu au fost anexate toate documentele prevăzute în subpct.1), IP OATUCL refuză, în formă scrisă, recepționarea documentelor respective la momentul depunerii cererii în cauză.

4) În cazul în care în cererea și documentele anexate depuse sunt identificate date falsificate și/sau date eronate,  documentația de proiect nu corespunde cerințelor stabilite de documentația de urbanism sau dacă performanța energetică a clădirii sau a unității de clădire, indicată în certificatul preliminar de performanță energetică, nu corespunde cerințelor minime de performanță energetică stabilite de actele normative sau dacă certificatul preliminar de performanță energetică nu a fost prezentat, IP OATUCL refuză eliberarea autorizației de construire și informează solicitantul despre acest fapt în formă scrisă, în termen de 30 de zile de la data depunerii cererii.

5) IP OATUCL, în termen de 2 zile lucrătoare de la data înregistrării cererii, expediază pe adresa autorităţilor publice locale pe al căror teritoriu sînt declarate lucrările de utilitate publică de interes naţional un demers cu solicitarea elaborării şi eliberării avizului privind autorizarea lucrărilor de construire pentru perioada executării lucrărilor de construcţie, referitor la:

a) condiţiile speciale pentru perioada executării lucrărilor de construcţii;

b) utilizarea domeniului public (accese în zona şantierului, închideri de drumuri publice, ocupări temporare de spaţii publice, devieri ale circulaţiei auto şi/sau pietonale, executare a unor drumuri provizorii, instalarea unor elemente de publicitate);

c) măsurile de protecţie a proprietăţilor din vecinătate contra efectelor negative în urma lucrărilor solicitate;

d) măsurile de protecţie a mediului contra efectelor negative în urma lucrărilor solicitate;

e) indicarea locului pentru evacuarea deşeurilor de construcţie.

6) Autorităţile publice locale pe al căror teritoriu sânt declarate lucrările de utilitate publică de interes naţional elaborează şi eliberează IP OATUCL, în termen de 5 zile lucrătoare, avizul conform anexei nr.3 la prezentul Regulament.

7) IP OATUCL, în termen de 5 zile lucrătoare de la data primirii avizelor eliberate de către autorităţile publice locale, emite autorizația de construire, care servește drept bază pentru executarea lucrărilor de construire, conform anexei nr.4 la prezentul Regulament.

8) Autorizaţia de construire se emite gratuit în cel mult 30 zile, în formă electronică prin intermediul SIA GEAP și, doar la cererea solicitantului, pe suport de hîrtie.

9) Autorizaţia de construire care nu este emisă prin intermediul SIA GEAP este nulă.

10) Autorizaţia de construire poate fi eliberată pe tranşe sau poate prevedea executarea lucrărilor de construcţie pe tranşe dacă documentaţia de proiect stabileşte astfel de reglementări.

11) Lucrările de intervenţie urgentă, în cazuri de forţă majoră, se autorizează imediat, urmînd ca documentaţia de proiect să fie definitivată pe parcursul executării lucrărilor.

12) Beneficiarul este obligat, în cel mult 3 zile lucrătoare, să transmită o copie de pe autorizaţia de construire la Inspectoratul Național pentru Supraveghere Tehnică pentru informare.

**17.** Termenul de valabilitate a autorizației de construire este echivalent cu perioada de execuție a lucrărilor.

**18.** Condițiile de eliberare a autorizației de desființare pentru lucrările de utilitate publică de interes național, se realizează conform următoarelor etape:

1)Beneficiarul/investitorul obiectului pentru care sânt declarate lucrări de utilitate publică de interes național depune cererea (conform Anexei nr.7 din Codul Urbanismului și Construcțiilor nr.434/2023) prin intermediul SIA GEAP privind obținerea autorizației de desființare în adresa IP OATUCL, cu anexarea următoarelor documente:

a) certificatul de urbanism pentru proiectare;

b) copia de pe documentația de proiect pentru lucrările de desființare, verificate conform prevederilor prezentului cod. Pentru zonele istorice, spațiile și obiectivele existente cu semnificație istorică, documentația de proiect pentru lucrările de desființare include și planul general anterior desființării, planurile și fațadele clădirii supuse desființării, fotofixările;

c) raportul de verificare a documentației de proiect pentru desființarea construcției/încăperii;

d) acordul, autentificat notarial, al coproprietarilor construcției/terenului sau încăperii; acordul autorității administrației publice centrale cu competențe de administrare a proprietății publice – în cazul în care bunul imobil propus spre demolare este amplasat pe teren proprietate publică a statului;

e) avizele operatorilor de sistem;

f) avizul organului central de specialitate responsabil de domeniul patrimoniului cultural – în cazul intervențiilor prin execuția lucrărilor de demolare pe terenul monumentelor istorice și în zonele de protecție ale acestora;

g) expertiza tehnică – în cazul demolării parțiale.

2) În cazul în care nu au fost anexate toate documentele prevăzute în subpct.1, IP OATUCL refuză, în formă scrisă, recepționarea documentelor respective la momentul depunerii cererii în cauză.

3) Autorizația de desființare se emite gratuit în termen de cel mult 10 zile, conform anexei nr.5 la prezentul Regulament, prin intermediul SIA GEAP și doar la cererea solicitantului pe suport de hârtie, în 2 exemplare, pentru:

a) solicitant;

b) arhiva emitentului.

4) În cazul în care în cererea și documentele anexate depuse sunt identificate date falsificate și/sau date eronate ori documentația de proiect nu corespunde cerințelor stabilite în documentația de urbanism, IP OATUCL refuză eliberarea autorizației de desființare și informează solicitantul în formă scrisă, în termen de 30 de zile de la data depunerii cererii respective.

5) Beneficiarul este obligat, în cel mult 3 zile lucrătoare, să transmită o copie de pe autorizația de desființare la Inspectoratul Național pentru Supraveghere Tehnică pentru informare.

6) Actul privind refuzul de eliberare sau privind suspendarea eliberării autorizației de desființare se remite solicitantului în formă electronică prin intermediul SIA GEAP și, doar la cererea solicitantului, pe suport de hârtie, în termen de 30 de zile de la data recepționării cererii de eliberare a autorizației de desființare, în care se expun motivele argumentate cu referințe exprese la normele care au servit drept temei pentru refuz sau suspendare.

**Capitolul IV**

**DISPOZIȚII FINALE**

**19.** Activitatea de elaborare și emitere a autorizațiilor de construire și celor de desființare, precum și a certificatului de urbanism se desfășoară de către IP OATUCL prin intermediul ghișeului unic.

**20.** IP OATUCL va ţine registrele, va asigura accesul public la registrele certificatelor de urbanism pentru proiectare şi ale autorizaţiilor de construire/desfiinţare emise pentru lucrările de utilitate publică de interes naţional şi va publica, în termen de 5 zile lucrătoare de la data emiterii autorizației respective, aceste registre pe site-ul web oficial al IP OATUCL.

 **21.** Certificatul de urbanism pentru proiectare şi autorizaţia de construire/desfiinţare, emise pentru lucrări de utilitate publică de interes naţional, pot fi prelungite în condiţiile legii.